17 लाख से भरा एटीएम लूटने का प्रयास
चिड़ावा (झुंझुनूं)। मंड्रेलारोड बाईपास चौराहे पर मंगलवार रात एक बजे चार नकाबपोश लुटेरों ने गार्ड को बंधक बनाकर एसबीआई का एटीएम लूटने का प्रयास किया। मंड्रेला रोड तिराहे की ओर से गाड़ियां आती देख लुटेरे मशीन को सड़क किनारे छोड़ अपनी कैंपर गाड़ी से फरार हो गए। एटीएम में 17 लाख 40 हजार रुपए थे जो 21 दिसंबर को ही मशीन में डाले गए बताए। एटीएम की सुरक्षा में लगे गार्ड गोगाजी की ढाणी निवासी दिलीप सैनी ने बताया कि वह मंगलवार रात केबिन में बैठा पढ़ रहा था। एक बजे एक कैंपर गाड़ी आकर रुकी। उसमें से 20-25 साल की उम्र के तीन युवक एक साथ केबिन में घुसे। चेहरे ढंक रखे थे। केबिन में एक युवक ने गार्ड की कनपटी पर बंदूक रख मोबाइल फोन छीन लिया। इसके बाद लुटेरों ने एटीएम को उखाड़ना शुरू कर दिया। लुटेरे मशीन को कैंपर में डालने का प्रयास कर ही रहे थे कि कुछ गाड़ियां आती देख मशीन को सड़क किनारे छोड़ गाड़ी लेकर फरार हो गए।
लुटेरोंके भागने के बाद मदद के लिए दौड़ा गार्ड : लुटेरोंको भागता देख एटीएम का गार्ड भी केबिन से बाहर भागा और मदद के लिए पड़ोसियों के दरवाजे खटखटाए। उनके दरवाजा नहीं खोलने पर वह पुरानी बस्ती में एटीएम केबिन की दुकान के मालिक चंद्रभान गोदारा के घर पहुंचा और वारदात की जानकारी दी। गोदारा के बेटे राजेश अजीत तुरंत गार्ड के साथ मौके पर पहुंचे। इसी बीच वारदात की सूचना पर गश्ती पुलिस भी वहां पहुंच गई।
चिड़ावा. लुटेरों द्वारा तोड़ा गया एटीएम।
hin_Deva hin_Deva hin_Deva hin_Deva